  Майя Бывальцева Мерлыко объектъёсты тупатъянэз йылпумъян понна Красногорск ёрос Удмуртилэн коньдэтысьтыз 80 миллион манетлэсь трос уксё басьтоз. 30-тӥ гудырикошконэ журналистъёслы со сярысь вераз улосвыллэн тӧроез Александр Соловьёв. Со Багыр гуртысь школаез, Красногорск черкогуртысь Киров урамысь сюресэз но санэпидстанцилэн лабораториезлэсь азьвыл юртсэ учкыны вуылӥз. Багыр гуртын школаез пуктыны кутскизы 4 ар талэсь азьло, отчы нылпи сад но интыяськыны кулэ. Ӵектослэн тупанкылъя дуныз 50 миллион манетлэсь ятыр вал. Коньдон тырмымтэен 2015-тӥ арын ужъёсты огдырлы дугдытӥзы. «Юрт туж умой. Вожвылъяськонын вормем компаниен ми вераськимы, со лэсьтӥськонэз азьланьтоз шуыса. Вуоно арын школаез вуттыны тыршомы. Гуртын сыӵе умой юрт пуктэмын, сое аналтыны сьӧлык. Соин ик ужпум пуктӥськомы таяз арын лэсьтӥськисьлы пунэмъёсты берыктыны но ужъёсты азьланьтыны, вуоно арын объект дась луыны кулэ», — вераз Александр Соловьёв. Улосвыл тӧролэн кылъёсызъя, лэсьтӥськонэз азьланьтон понна подрядчик элькун коньдэтысь 35 миллион манет басьтоз. Мукетыз эскерем объект — Красногорск черкогуртысь Киров урамысь сюреслэн люкетэз. 900 метрзэ гинэ тупатыны кулэ. Но Удмуртиысь транспортъя но сюрес возёсъя министрлэн Виктор Вахромеевлэн верамезъя, участок дуно гинэ усе. Трос коньдон кулэ луоз сюреслы матысь коммуникациосты выжтыны, музъемысь гыбетэз поттыны но мукет дуно ужъёслы. Министерствоысь ӧнерчиослэн чотамзыя, 45 миллион манетлэсь дунтэм уз луы. Удмуртилэн тӧроез оскытӥз, коньдон шедёз шуыса, но сюреслэсь люкетсэ вуоно арын гудырикошконэ гинэ вуттыны быгатозы. Красногорск ёросысь кивалтӥсьёс сыӵе пумкылъянэн соглаш. Александр Соловьёв санэпидстанцилэсь вуж юртсэ искусствоосъя нылпи школа улэ тупатыны ӵектонзылы но дурбасьтӥз. Со понна солэсь липетсэ ӝегатскытэк тупатоно, со юртэз утён понна кулэ. Ватсалом, 2020-тӥ арозь чаклам «Дышетонэз азинтон» элькун программаез улонэ пыӵатыны улосвыл коньдэт 17 миллиард манетлэсь трос уксё висъялоз. Тегъёс: Мерлык Удмуртия АлександрСоловьёв сюресъёс школаос ВикторВахромеев тупатъянужъёс коньдон Красногорск  